|  |
| --- |
| **Budapest Főváros VII. kerület Erzsébetváros Önkormányzata**  **Gyuris Gabriella irodavezető** |

Iktatószám:

Napirendi pont: ….

**ELŐTERJESZTÉS**

**A Művelődési, Kulturális és Szociális Bizottság2023. december 4 - ei rendes**

**ülésére**

|  |  |
| --- | --- |
| **Tárgy:** | Javaslat a 6. számú tartósan betöltetlen háziorvosi praxis ellátásával kapcsolatos döntések meghozatalára |

**Készítette:**

Szegény Ákos

irodavezető-helyettes

**Törvényességi szempontból kifogást nem emelek:**

dr. Nagy Erika

aljegyző

**Az előterjesztést nyilvános ülésen kell tárgyalni.**

**A határozatok elfogadásához egyszerű szavazattöbbség szükséges.**

**Tisztelt Bizottság!**

Budapest Főváros VII. kerület Erzsébetváros Önkormányzata (továbbiakban: Önkormányzat) Képviselő-testületének az egészségügyi alapellátásról és körzeteinek kialakításáról szóló 19/2013. (IV.30.) önkormányzati rendelet (továbbiakban: Rendelet) 1. mellékletében meghatározott 6. számú felnőtt háziorvosi körzetet területi ellátási kötelezettséggel ellátó, a körzethez tartozó praxisjoggal rendelkező háziorvos 2022. július 6. napján kelt kérelmében kérte az Önkormányzattal kötött egészségügyi ellátási és használati szerződés megszüntetését hat hónapos felmondási idővel. Kérelmét a Tisztelt Bizottság 204/2022. (IX.19) határozatával elfogadta.

Az önálló orvosi tevékenységről szóló 313/2011. (XII. 23.) Korm. rendelet (továbbiakban: Kormányrendelet) 13/A § értelmében:

***„13/A. § (1) A praxisjog elidegenítésére a feladat-ellátási szerződés megszűnését követő 6 hónap alatt van lehetőség.***

*(2) Ha az egészségügyi szolgálati jogviszonyban álló háziorvos egészségügyi szolgálati jogviszonya megszűnik, a praxisjog elidegenítésére a jogviszony megszűnését követő 6 hónap alatt van lehetőség.*

***(3) A feladat-ellátási szerződés megszűnésének, illetve az egészségügyi szolgálati jogviszony megszűnésének időpontjáról az érintett települési önkormányzat értesíti az engedélyező szervet.***

*(4) A praxisjog a praxisengedély visszavonását követő 6 hónap alatt abban az esetben is elidegeníthető, ha a praxisjog visszavonására nem a praxisjog jogosultjának halála vagy az (1)–(2) bekezdésben meghatározott feltételek valamelyikének bekövetkezte miatt került sor.”*

A tisztelt Bizottság 205/2022. (IX.19) határozatával *(jelen előterjesztés 1. számú melléklete)* döntött arról, hogy az Önkormányzat a betöltetlenné vált körzethez tartozó feladatok teljes körű ellátásával 2023. január 01. napjától a praxis betöltéséig a Bischitz Johanna Integrált Humán Szolgáltató Központot bízza meg. Intézményünk a feladat ellátásról helyettesítő orvosok alkalmazásával gondoskodott.

A Kormányrendelet 2. § (1) bekezdés b) pontja alapján a 6. számú háziorvosi körzet tartósan betöltetlen körzetnek minősül, tekintettel arra, hogy az ellátásáról hat hónapot meghaladóan csak helyettesítéssel lehetett gondoskodni.

„2 § (1)

…

b) **tartósan betöltetlen háziorvosi körzet: *az a területi ellátási kötelezettséggel működő háziorvosi körzet,***

***ba) amelyben az ellátási kötelezettségnek hat hónapot meghaladóan csak helyettesítéssel tudnak eleget tenni****, kivéve, ha ennek az az oka, hogy a körzetet ellátó háziorvos munkavégzésében akadályoztatva van, vagy …”*

A praxis betöltésére a Bizottság 172/2023. (IX.19.) számú döntése *(jelen előterjesztés 2. számú melléklete)* alapján pályázati felhívás közzétételére került sor, melyre egy pályázat érkezett. A pályázati dokumentáció jelen előterjesztés 3. számú mellékletét képezi.

Tájékoztatom a tisztelt Bizottságot, hogy a 6. számú területi ellátási kötelezettséggel működő tartósan betöltetlen háziorvosi körzet betöltésére közzétett pályázati felhívással egyidejűleg a Bizottság 173/2023. (IX.19.) határozata alapján a 18. számú területi ellátási kötelezettséggel működő tartósan betöltetlen háziorvosi körzet betöltésére közzétett kiírásra pályázat nem érkezett.

Tekintettel arra, hogy a körzet betöltése csak praxisengedély birtokában történhet, a Tisztelt Bizottságnak döntést kell hoznia arról, hogy a 6. számú területi ellátási kötelezettséggel működő tartósan betöltetlen háziorvosi körzetre egészségügyi ellátási előszerződést, majd ellátási szerződést kíván e kötni a pályázóval.

Amennyiben a Bizottság a pályázó személyét elfogadja úgy az Önálló orvosi tevékenységről szóló 2000. évi II. törvény 2/A. § (2) bekezdése értelmében:

*„2/A. § …*

*(2) Ha az (1) bekezdés szerinti önkormányzat - a praxisjog engedélyezésére jogosult egészségügyi államigazgatási szerv véleményének kikérését követően -*

*a) a praxisjogot megszerezni kívánó orvossal - a praxisjog megszerzése esetén - az adott körzetben a 2/B. § szerinti feladat-ellátási szerződést kíván kötni, erről a felek előszerződést kötnek, …”*

Tekintettel arra, hogy a pályázatok benyújtására nyitva álló határidő vége és jelen előterjesztés ELO rendszerbe történő feltöltésének határideje egymáshoz közel esett és az Országos Kórházi Főigazgatóság (továbbiakban: OKFŐ) véleményének kikérésére a bizottsági ülés időpontjáig nem volt lehetőség, javasoljuk a Tisztelt Bizottság részére, hogy döntést meghozni szíveskedjen az előszerződés és a végleges egészségügyi ellátási szerződés megkötése tekintetében.

Az előszerződés birtokában a személyes ellátásra kötelezett - leendő - háziorvosnak praxisengedély iránti kérelmet kell benyújtania az OKFŐ-hoz. Az egészségügyi feladat-ellátási szerződés csak a praxisengedély bemutatása után köthető meg a háziorvossal, illetve az őt foglalkoztató gazdasági társasággal.

Jelen előterjesztés opcionális „A” és „B” határozati javaslatot tartalmaz. A „B” határozati javaslatról csak abban az esetben kell dönteni, ha a Bizottság nem kíván a pályázóval szerződést kötni.

Budapest Főváros VII. kerület Erzsébetváros Önkormányzata Képviselő-testületének Szervezeti és Működési Szabályzatáról szóló 38/2020. (IX.24.) önkormányzati rendeletének 1. melléklete tartalmazza a Művelődési, Kulturális és Szociális Bizottságra átruházott feladat és hatásköröket, melynek 10 pontja szerint: *„Budapest Főváros VII. kerület Erzsébetváros Önkormányzatának Képviselő-testülete úgy dönt, hogy a háziorvosi, házi gyermekorvosi ellátás és a fogorvosi alapellátás körébe tartozó döntések meghozatalával kapcsolatos mindazon hatáskörét, melyet jogszabály nem utal a Képviselő-testület kizárólagos hatáskörébe, a Művelődési, Kulturális és Szociális Bizottság hatáskörébe utalja.”*

Kérem a tisztelt Bizottságot az előterjesztés megtárgyalására és döntésének meghozatalára.

**HATÁROZATI JAVASLATOK**

**„A”**

**1.**

**Budapest Főváros VII. kerület Erzsébetváros Önkormányzata Képviselő-testülete Művelődési, Kulturális és Szociális Bizottságának …../2023. (XII. 4.) határozata a 6. számú területi ellátási kötelezettséggel működő felnőtt háziorvosi körzet ellátásáról**

Budapest Főváros VII. kerület Erzsébetváros Önkormányzatának Művelődési, Kulturális és Szociális Bizottsága hozzájárul, ahhoz hogy Budapest Főváros VII. kerület Erzsébetváros Önkormányzata Képviselő-testületének az egészségügyi alapellátásról és körzeteinek kialakításáról szóló 19/2013. (IV.30.) önkormányzati rendelet 1. mellékletében meghatározott 6. számú háziorvosi körzet ellátására vonatkozólag Dr. Richter Istvánné Dr. Révész Orsolya Magdolna praxisjogot szerezzen.

Felelős: Niedermüller Péter polgármester

Határidő: 2023. december 4.

**2.**

**Budapest Főváros VII. kerület Erzsébetváros Önkormányzata Képviselő-testülete Művelődési, Kulturális és Szociális Bizottságának …../2023. (XII. 4.) határozata egészségügyi feladat-ellátási és használati szerződésre vonatkozó előszerződés megkötéséről a DIPOL-MED Egészségügyi Szolgáltató Betéti Társasággal**

Budapest Főváros VII. kerület Erzsébetváros Önkormányzata Képviselő-testületének Művelődési, Kulturális és Szociális Bizottsága úgy dönt, hogy

1. Amennyiben az Országos Kórházi Főigazgatóság által kiadott nyilatkozat alapján nem látszik akadálya, előszerződést köt Dr. Richter Istvánné Dr. Révész Orsolya Magdolna által képviselt DIPOL-MED Egészségügyi Szolgáltató Betéti Társasággal a Budapest Főváros VII. kerület Erzsébetváros Önkormányzata Képviselő-testülete egészségügyi alapellátásról és körzeteinek kialakításáról szóló 19/2013. (IV.30.) önkormányzati rendelet (továbbiakban: Ör.) 1. sz. mellékletében meghatározott 6. számú területi ellátási kötelezettséggel működő felnőtt háziorvosi körzetre vonatkozóan, az önálló orvosi tevékenységről szóló 2000. évi II. törvény 2/A. §-a alapján. Az előszerződés alapján a felek 2024. április 1-jei hatállyal jogosultak egészségügyi ellátási és használati szerződést kötni, amennyiben Dr. Richter Istvánné Dr. Révész Orsolya Magdolna a körzetre vonatkozó praxisengedélyt megszerzi.
2. felkéri a Polgármestert a feladat-ellátási és használati szerződés megkötésére irányuló előszerződés aláírására.

Felelős: Niedermüller Péter polgármester

Határidő: 2024. január 31.

**3.**

**Budapest Főváros VII. kerület Erzsébetváros Önkormányzata Képviselő-testülete Művelődési, Kulturális és Szociális Bizottságának …../2023. (XII. 4.) határozata egészségügyi feladat-ellátási és használati szerződés megkötéséről DIPOL-MED Egészségügyi Szolgáltató Betéti Társasággal**

Budapest Főváros VII. kerület Erzsébetváros Önkormányzata Képviselő-testületének Művelődési, Kulturális és Szociális Bizottsága úgy dönt, hogy

1. az előszerződés megkötését, az abban foglaltak teljesülését és a Dr. Richter Istvánné Dr. Révész Orsolya Magdolna számára kiadott – az engedélyező szerv határozatával véglegessé vált – praxisengedély bemutatását követően a Budapest Főváros VII. kerület Erzsébetváros Önkormányzata Képviselő-testülete egészségügyi alapellátásról és körzeteinek kialakításáról szóló 19/2013 (IV.30.) önkormányzati rendelet (továbbiakban: Ör.) 1. sz. mellékletében meghatározott 6. számú felnőtt háziorvosi körzetre vonatkozóan, 2024. április 1-jétől az Ör. 6. melléklete szerinti egészségügyi feladat-ellátási és használati szerződést köt a DIPOL-MED Egészségügyi Szolgáltató Betéti Társasággal.
2. felkéri a Polgármestert a feladat-ellátási és használati szerződés aláírására.

Felelős: Niedermüller Péter polgármester

Határidő: a praxisengedélyt kiadó engedélyező szerv végleges határozatának bemutatását követően azonnal

**„B”**

**Budapest Főváros VII. kerület Erzsébetváros Önkormányzata Képviselő-testülete Művelődési, Kulturális és Szociális Bizottságának …../2023. (XII. 4.) határozata a 6. számú területi ellátási kötelezettséggel működő felnőtt háziorvosi körzet ellátásáról**

Budapest Főváros VII. kerület Erzsébetváros Önkormányzatának Művelődési, Kulturális és Szociális Bizottsága úgy dönt, hogy

1. A 172/2023. (XI.19.) határozattat a Budapest Főváros VII. kerület Erzsébetváros Önkormányzata Képviselő-testülete egészségügyi alapellátásról és körzeteinek kialakításáról szóló 19/2013 (IV.30.) önkormányzati rendelet (továbbiakban: Ör.) 1. sz. mellékletében meghatározott 6. számú területi ellátási kötelezettséggel működő felnőtt háziorvosi körzet betöltésére kiírt pályázatot eredménytelennek nyilvánítja.
2. A körzet betöltésére pályázatot benyújtó Dr. Richter Istvánné Dr. Révész Orsolya Magdolna pályázóval nem kíván egészségügyi ellátási és használati szerződést kötni.
3. Felkéri a Polgármestert, hogy a döntésről Dr. Richter Istvánné Dr. Révész Orsolya Magdolna pályázót értesítse.

Felelős: Niedermüller Péter polgármester

Határidő: 2024. március 31.

Budapest, 2023. november 23.

**Gyuris Gabriella**

irodavezető

Előterjesztés mellékletei:

1. 205/2022. (IX.19) MKSZB határozat

2. 172/2023. (XI.19.) MKSZB határozat

3. Dr. Richter Istvánné Dr. Révész Orsolya Magdolna pályázati anyaga